Tove Videbæk (KD), 2003-12-05:
Kristendemokraterne er meget enige med SF i, at den enkelte alkoholmisbruger skal have en reel ret til behandling. Forslagsstillerne ønsker en behandlingsgaranti, hvor den enkelte misbruger selv bliver bestemmende over, hvilke tilbud den pågældende vil benytte sig af, ligesom vi har på narkoområdet.
Vi er også enige i, at det er en ulykkelig situation, vi befinder os i i Danmark, hvor der er 200.000 alkoholafhængige og derudover 300.000 storforbrugere.
For dem alle gælder, at deres afhængighedsforhold er ødelæggende ikke alene for deres eget liv, men også for mennesker omkring dem.
Det Sociale Råd skønner, at 60.000 børn har en far eller en mor, der har været indlagt med en alkoholrelateret lidelse, og det siger sig selv, at det kun er toppen af isbjerget.
Jeg kan ikke lade være med at tænke på de tusinder af børn, der skal være små voksne rundtomkring i hjemmene, hvor der er en far eller en mor, der er alkoholiker.
De skal ofte klare mange opgaver, som egentlig er voksnes opgaver, og de skal klare mange roller i hjemmet, og det er til stor skade for dem selv og ødelægger deres barndom.
Derfor er det også sådan, at i bestræbelsen på at bryde den negative sociale arv er et opgør med alkoholmisbrug i hjemmet en afgørende faktor, fordi de følelsesmæssige skader på børn af misbrugere er så udtalte.
Et velfungerende barn med forældre, der har lagt misbruget på hylden, får langt bedre betingelser i skole og uddannelsessystemet, og det må forventes, at behovet for specialundervisning, skolepsykologer osv. vil falde.
Alle disse ting, som SF oplister i bemærkningerne, er vi helt enige i og lige så ulykkelige over, som SF er.
Man må generelt konstatere, at følgevirkningerne også samfundsøkonomisk er uoverskuelige, og det problem skal løses.
For Kristendemokraterne er det meget afgørende, at vi i løsningen af de her problemer også inddrager de frivillige misbrugsbehandlende og forebyggende organisationer i arbejdet.
Regeringen har i sit regeringsgrundlag talt om, at de skal inddrages.
Inddragelsen skal styrkes, samarbejdet med dem skal styrkes osv., for de kan tilbyde netværk, behandling og efterværn, de kan udvikle nye metoder, og de har både ambulante programmer og dagprogrammer, de har døgnbehandling, de har faktisk alle de ting, som vi efterspørger.
Det tror jeg heller ikke at vi er uenige med SF om.
For os er det her lidt besynderligt, og vi forstår ikke helt fremsættelsen af dette forslag, for vi har netop siddet
sammen med SF omkring satspuljebordet og vedtaget et papir, der hedder: »Vejen mod en alkoholbehandlingsgaranti«.
Vi har vedtaget, at der skal iværksættes en undersøgelse.
Vi har vedtaget, at på baggrund af den undersøgelse vil det ved forhandlingerne om udmøntningen af satspuljen for år 2005
vurderes, om det på det tidspunkt er muligt at opnå en lovfæstet behandlingsgaranti for alkoholmisbrugere.
Vi var egentlig glade for den start på behandlingsgarantien, som vi fik der.
Så vi er fuldstændig enige med SF i intentionerne i forslaget, men vi har egentlig også forståelsen af, at det, som SF ønsker med forslaget her, lige præcis er det, som vi har taget fat på i satspuljeregi.
Derfor må jeg sige, at jeg fortsat er lidt uforstående over for, at det her beslutningsforslag kommer netop nu, hvor man faktisk konkret har sagt, at man vil gøre noget ved det.